Evangelisering i vår tid

*av Ørjan Tinnen (styreleder i Norsk råd for misjon og evangelisering) og Jeffrey Huseby (generalsekretær i Det Norske Misjonsselskap)*

**Å dele tro**

For noen er «evangelisering» et belastet ord. Man tenker på påtrengende gateevangelisering, møtekampanjer eller dør-til-dør-aksjoner der mennesker blir utfordret til å vende om og tro. Vi deler ikke denne forståelsen av ordet. For oss er evangelisering det vi gjør når vi deler troen vår med en annen, med en tanke om at kristen tro og relasjon til Jesus er bra og nødvendig for den andre.

**Evangeliseringens grunnlag**

For noen har begrepet *evangelisering* fått en belastet og utakknemlig plass i vokabularet. Kanskje på grunn av egen erfaring, mangel på erfaring eller følelse av tilkortkommenhet i møte med oppgaven det er å dele sin egen tro med mennesker som tror annerledes enn en selv.

Av og til kan negativ eller manglende erfaring bidra til å degradere viktigheten av en disiplin i livet som etterfølger av Jesus. Negative menneskelige erfaringer vil for noen skape unnvikende holdninger til evangelisering. Utfordringen er at dersom kirkens ledere underkommuniserer viktigheten av evangeliserende disippelskap, vil menigheten bli en forsamling av mennesker uten tilfang av nye troende.

Våre menigheter må stadig inspireres og korrigeres av både Jesu eget liv slik det er beskrevet i evangeliene, og undervisningen om hans menighet i brevlitteraturen. Kirken er Jesu kropp, og Kristus er kroppens hode. Våre menigheter er et resultat av Jesu sendelse. Vår ekklesiologi formes av vår missiologi. Hvordan vi oppfatter Jesu misjonale sendelse til verden er avgjørende for hvordan våre menigheter opptrer som Guds kirke.

Hvor kommer så vår missiologiske selvforståelse fra? Fra tradisjonen? Fra oldkirken? Fra samtiden? Kirken må alltid la sitt oppdrag komme direkte fra Jesu ord og befaling. Vår kjennskap til og forståelse av Kristus er avgjørende for hvordan vi oppfatter vår sendelse til verden. Altså; vår kristologi preger vår missiologi, og vår missiologi preger vår ekklesiologi.

Med andre ord; en menighet som ser Jesus forkynne evangeliet om Guds rike til de som ennå ikke tror, vil selv evangelisere, fordi kirkens syn på Kristus (kristologi) preger dens sendelse til verden (missiologi), som igjen er avgjørende for menighetens selvforståelse (ekklesiologi). Jesus-fokuserte menigheter gjør som Kristus selv; de deler evangeliet med folk som ikke tror.

**Sendt med evangeliet**

I romerbrevet skriver Paulus: «Så kommer da troen av det budskapet en hører, og budskapet kommer av Kristi ord» (Rom 10,17). Det handler om å dele evangeliet for at mennesker skal komme til tro.

Deretter fortsetter Paulus med å stille noen retoriske spørsmål: «Men hvordan kan de påkalle en de ikke tror på? Hvordan kan de tro på en de ikke har hørt om? Og hvordan kan de høre uten at noen forkynner? Og hvordan kan de forkynne hvis de ikke er utsendt? Det står jo skrevet: Hvor vakre de er, føttene til dem som bringer godt budskap!» (Rom 10,14-15).

Poenget er åpenbart: Paulus vil at romerne skal dele troen sin med andre for at de skal bli kristne. Det handler ikke om kristne som skal dele troen sin med andre kristne. Paulus´ hovedpoeng er at dersom mennesker som ikke er i berøring med kristen tro skal bli kristne, så må noen sendes ut for å dele troen sin med dem.

For Paulus var det en utfordring at mange mennesker ikke visste hvem Jesus er. Det bør det være for oss også. Evangeliet om Jesus Kristus må deles med nye generasjoner og nye folkeslag slik at det ikke bare skaper kunnskap og kjennskap, men tro, disippelskap og etterfølgelse.

**Evangeliseringens natur**

Kirkens enorme potensial ligger i å invitere våre medlemmer til medarbeiderskap og å inspirere menigheten til etterfølgelse av Jesus. I en tid hvor mange er opptatt av hvem vi er og hvor vi tilhører, kan kirken bidra med tilhørighet og hensikt. Men hvordan dele tro i vår tid?

Vi mener at kirkens evangelisering kan gjøres på to forskjellige måter; individuelt og kollektivt.

*Den individuelle evangeliseringen* foregår fra én person til én annen person. Det handler om å dele troen sin med en kollega, en nabo, en slektning, en venn, en mann du tilfeldigvis traff eller en i skolegården. Individuell evangelisering er uorganisert, men ofte effektiv. Dette var en av de viktigste årsakene til den raske utbredelsen av kristen tro.

*Den* *kollektive* *evangeliseringen* handler om å etablere arenaer for møter mellom mennesker som tror og mennesker som ikke tror. Det kan f.eks. være babysang, foreninger, Alpha-kurs eller konfirmasjonsleirer. Ofte vil den kollektive evangeliseringen foregå på organiserte arenaer og i form av kjente og planlagte aktiviteter.

Men den kollektive evangeliseringen kan også foregå på ulike arenaer og gjennom spontane møter mellom mennesker. Da handler det om turer i marka, fotballtreninger og søndagsmiddager. Ved at flere kristne er sammen med folk som tror annerledes enn de selv, kan det være lettere å dele tro. Det avgjørende vil være å ha en felles hensikt med aktiviteten, fellesskapet - og for så vidt med hele livet.

En av vår tids største muligheter for positiv erfaring med evangelisering finnes i kontakt med mennesker fra andre kulturer. Over hele landet omgir vi oss med folk som har et helt naturlig forhold til å snakke om og forholde seg til tro. I denne konteksten finnes utallige muligheter for både organiserte og uorganiserte, individuelle og kollektive møter mellom mennesker som kan dele tro med hverandre.

Enten vi forholder oss til etnisk norske eller fremmedkulturelle som ikke kjenner Jesus, er kirkens store evangeliseringsutfordring å etablere berøringspunkter for evangeliet med den del av verden som ennå ikke kjenner ham. Og felles for de fleste former for evangelisering er en nødvendig vektlegging av *tid* og *relasjoner.*

Når vår selvoppfattelse som kirke er preget av Jesu sendelse, og vårt misjonsoppdrag avgjøres av hvem vi ser at Jesus er, - da drives vi til kontakt med mennesker som har behov for å høre evangeliet. Og dersom vi som kirke både kan oppmuntre de individuelle evangelistene og legge til rette for kollektive arenaer og positive holdninger til det å dele tro, da kan hele bredden i menigheten berøre verden med evangeliet.